《齐天乐 同王乃荪》
清代·姚燮

月塍霜陌无车马，幽闲两三茅屋。水鹳浮青，山龙回赭，掩冉故家乔木。

风流自足。想傍纬分篝，理签课读。游倦东归，梦魂清傍芰栏曲。

莫须子真隐宅，讶叩门吠犬，客到谁速。拥被听诗，掀髯命酒，剪尽几条桦烛。

谭回尘绿。笑文字人间，画凫刻鹄。明更登楼，饱看千蠹轴。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。